Predsednik Privremenog organa srpske opštine Gnjilane Srđan Mitrović oštro je osudio ovaj čin nazvavši ga vandalskim i nezakonitim.

O tome je obavestio i ministra za povratak i zajednice Dalibora Jevtića, kao i Srpsku listu, jer je, prema njegovim rečima, to još jedan pokušaj pritiska na preostale Srbe na iseljavanje.

"U selu Cernica, opština Gnjilane, iznenada je i bez ikakvog upozorenja ili najave opština Gnjilane pri privremenim kosovskim institucijama ušla u porodično domaćinstvo Jovice Menkovića iz Cernice sa bagerima i srušila porodičnu kuću ovom domaćinstvu", naveo je Mitrović.

Kako navodi, radi se o šestočlanoj porodici sa troje dece koja je živela u teškim socijalnim uslovima i kojoj je opština Gnjilane tokom devedesetih godina dodelila plac za gradnju kuće.

"Ova porodica poseduje urednu dokumentaciju o tome, ali koju opština Gnjilane pri privremenim kosovskim institucijama nije uvažila kao relevantnu. Kao predsednik privremenog organa na čijoj se teritoriji nalazi ovo selo oštro osuđujem ovaj vandalski i nezakoniti čin opštinskih vlasti privremenih institucija", istakao je Mitrović.